39. schôdza NR SR - 2.deň - B. popoludní
Dátum: 2025-09-10
Poslanec: Sabo, Michal (PS)
Druh vystúpenia: Vystúpenie v rozprave

140. Dobrý večer. Vážený pán predsedajúci, vážený pán minister, zostatok kolegovstva, dnes som mal tú česť otvoriť rokovací deň, tak ho aj uzatvorím. Patrične tomu je moja fyzická aktivita a cítim sa, že som dostal nejakým kyjakom po hlave, takže ak mi náhodou budú ubiehať slovíčka, tak prepáčte. Ale aby som sa dostal teda k tej parlamentnej tlači. Ono rokovať, a veď to hovoríme tak pomerne dosť často, že rokovať v skrátenom legislatívnom konaní, že to je výnimočný krok, teda po správnosti, že by to mal byť výnimočný krok. No akosi sledujeme, ono to odznelo aj na výbore pre pôdohospodárstvo a životné prostredie, že v prípade aktuálneho volebného obdobia, myslím, že aj tam odznelo, že to je 60. skrátené legislatívne konanie, čiže ono by sa možno mohlo nestrannému pozorovateľovi zdať, že SLK sa už stalo akosi aj riadnym legislatívnym procesom. A ono to zašlo až tak ďaleko, že keď som sa na tom spomínanom výbore pýtal, že aký je teda konkrétny dôvod, aby cez SLK išla legislatíva, ktorá má zastrešiť multimiliónové investície v budúcnosti, tak štátny tajomník pán Kuffa mladší sa na mňa pozeral tak celkom prekvapene, že čo sa ho to pýtam a potom sa spýtal teda, že aký je problém. No tak ja neviem fakt, že aký by mohol byť problém. Napríklad kontinuálne obchádzanie riadnej legislatívnej práce, žeby? Hej. Mimochodom, ja teda aby sme mali jasno, hej, aj pánovi ministrovi to podčiarkujem, aj to tak amplifikujem na celé toto plénum, ja za riadny proces nepovažujem ani to, že na SLK chodí obhajovať tento proces štátny tajomník a nie pán minister. Nehovoriac o tom, že štátny tajomník nevie ani poriadne vecne odpovedať na akúkoľvek otázku, ktorú dostane, a musí ho tam sanovať prísediaci ministerský pracovník. Nemyslím, že takto by to malo fungovať. Ale to je možno môj súkromný názor, opravte ma, ak sa mýlim. Ale takto, aby som bol zreteľný, čo sa týka tohto návrhu alebo teda tejto legislatívnej iniciatívy, áno, isto súzniem a nerozporujem, že v prípade skládok odpadu a celkovo odpadového hospodárstva sme v situácii, kedy rozhodne existujú objektívne dôvody na rýchle konanie. To, aby sme si hneď na úvod vyčistili stôl, aby náhodou som hneď v úvode vysanoval možný protiútok, že som proti tomu, aby sa riešili tie skládky. Nie, nie som. Slovensku, naozaj taká je situácia, hrozia pokuty, mimoriadne pokuty, vysoké pokuty, keďže Súdny dvor Európskej únie už konštatoval flagrantné porušenia, o tom, že máme gigantický problém, sme sa ale nedozvedeli minulý týždeň, kedy bol vlastne tento materiál, toto SLK schválené na vláde. Ono to nevzniklo minulý týždeň z noci do rána, že tu máme zrazu nejaký problém s dvomi desiatkami skládok odpadov. Nie, o skládkovom infringemente Slovenská republika vie už od roku 2017. Čiže už sme o ňom vedeli, Slovenská republika o ňom vedela, o tom gigantickom probléme, už počas predchádzajúcej vlády Roberta Fica. Ešte raz, nevzniklo to z noci do rána, nie je to žiadna nová situácia, zrazu sme sa nedozvedeli, že aha, máme tu nejaký problém s horiacimi skládkami, so skládkami, ktoré nám uvoľňujú toxické látky do pôdy, ohrozujú vodné zdroje, jada, jada, jada, doplňte si čokoľvek, hej. Naozaj toto nie je žiadna nová situácia, nie je to nič nové. O tom, že máme problém so skládkami odpadu, vieme minimálne od roku 2017. Zároveň, ono to nie je verejné tajomstvo. Počas bývalých vlád strany SMER sa udialo, že sa tu vytvoril priestor na to, aby slovenské odpadové hospodárstvo ovládli povedzme to spriaznení kamaráti, hofštafleri a biele kone, ono to tak vo svojej úvodnej reči povedal aj pán minister. Jednoducho, poviem to otvorene, mafiáni, po ktorých ostali desiatky environmentálnych záťaží, kým oni si v tomto momente užívajú benefity schránkových firiem a nie sú dotrekovateľný. Zároveň je podľa mňa perfídne, že máme tu vo verejnom priestore taký ten nešfár, a robí to aj táto vláda, že robí ancikrista z Bruselu a pritom keby nebolo tejto žaloby od Európskeho súdneho dvora, respektíve Európskej komisie, a o tom som presvedčený, skládkové eldorádo by pokračovalo a ešte stále by ohrozovalo nielen zdravie ľudí, ale aj životné prostredie, vodné zdroje, ovzdušie, jednoducho išlo by sa v tom starom režime. Čiže ešte raz, časť ľudí, ktorí sú v dnešnej koalícii, nehovorím, že všetci, pri všetkej úcte, buď sú alebo sú okolo nej zoskupení, dopustili, že skládky odpadu sú dnes naozaj časovanou bombou a dnes tu práve pod dohľadom tejto koalície máme expresný zákon, ktorý to má vyriešiť. No len sú to práve tí istí ľudia, ktorí nechali ten problém vykvasiť tak, že musel zasiahnuť Európsky súdny dvor, ktorý je práve tým orgánom, ktorý chráni záujmy obyvateľov a obyvateliek Slovenskej republiky. Práve Európska komisia týmto infringementom chráni zdravie a životné prostredie Slovenskej republiky. Toto naozaj, toto skrátené legislatívne konanie, ani tento návrh nie je žiadna bohumilá iniciatíva sociálno-demokraticko-nacionalistickej vlády, toto je dôsledok zásahu európskych inštitúcií, ktoré dbajú na stav životného prostredia a najmä zdravia nášho obyvateľstva. To je fakt. A, žiaľ, musím konštatovať, že sú to práve tí ľudia, obyvatelia a obyvateľky Slovenskej republiky, na koho triko to ide, respektíve celé pôjde, pretože tá pokuta za 21 problematických skládok bude mastná, bude to nepríjemné, ale zaplatia to domácnosti, zaplatia to bežní ľudia. A ako to v prípade týchto pokút býva, to je to smutné, že ju nezaplatia práve tí, ktorí ten problém spôsobili, tí, ktorí sú práve za tie environmentálne záťaže zodpovední, áno, zložia sa na to bežní ľudia, čiže opäť sa len pridá ďalšia záťaž pre peňaženky bežných ľudí na Slovensku. Odhliadnuc od toho máme tu, samozrejme, aj iné dôvody, kedy si môžme povedať, že včera bolo neskoro, aby sme zasiahli. Ešte raz, ja to budem opakovať počas tohto príhovoru, aby náhodou niekto nemal pocit, že som proti tej legislatívnej iniciatíve. Nie, nie som. Nerozporujem, že máme problém. Máme megaproblém, o ktorom, ale opakujem, vieme minimálne od roku 2017, ak nie dlhšie. A áno, musíme ten problém riešiť a hovorím to s plnou vážnosťou, keďže si dovolím tvrdiť, že málokto má prejdených toľko skládok ako ja, poznám ich naozaj veľmi dôverne, viem napríklad, kde je pochovaný drak, na skládke v Studenom je taký jeden nadrozmerný kolotočársky plastový drak, je to priam zážitok ísť po skládke a vidieť tam draka a okrem toho je tam, samozrejme, navezených asi 20-tisíc ton ilegálneho odpadu neznámeho charakteru a je to jedna z tých horiacich skládok. Neďaleko tejto skládky je pochopiteľne jedna z najznámejších slovenských skládok vo Vrakuni, teda skládka chemického odpadu, ktorá kontaminuje podzemné vody Žitného ostrova, čiže najväčšieho zdroja pitnej vody v strednej Európe. Absolútne presne viem, kde je diera v plote, ako sa dostanete na skládku Čierna voda pri Hlohovci, ona je za normálnych okolností teda celá za plotom, viem, ako sa na ňu dostať, pretože som objavil takú jednu dieru a bol som tam ilegálne, trespassoval som, som vinný, prepáčte. Viem, kde presne na skládke Vlčie hory sa nachádza také zelené, priam až fosforeskujúce jazierko, do ktorého by sme teda ani vlas neponorili, pretože ono to vyzerá ako z inej planéty, a mimochodom je to práve tá skládka Vlčie hory pri Hlohovci, ktorá je jedna z tých najväčších časovaných bômb, svojho času tam boli dokonca namerané rádioaktívne látky, ktoré minimálne stonásobne prevyšujú prirodzené hodnoty a zhodou okolností je to práve tá skládka Vlčie hory, teraz pri všetkej úcte, ale niekto na ministerstve životného prostredia alebo v priľahlých inštitúciách, keď sme mali slintačku a krívačku, práve túto skládku považoval za super nápad, že teda uvažovať o tom, že by sa tam zakopávali kadávery, perfektné, našťastie sa to nestalo, vďaka za to. Ďalej napríklad skládka pri Dolnom Kubíne Široká, ktorá už roky presakuje do rieky Orava, ohrozuje tým zdroj pitnej vody pre celý región. A tak ďalej a tak podobne. Jednoducho ten list problematických skládok odpadu na Slovensku je dlhý a rozhodne teda nejde o ojedinelý problém. Je to systémové zlyhanie. To si musíme povedať, je to systémové zlyhanie historického charakteru. Čiže áno, súhlasím a opäť to opakujem, musíme konať rýchlo. Ale zároveň musím povedať, že navrhovaná novela je dôkazom zlyhania vlády nie jej úspechu. Naozaj sme nemuseli byť teraz v tom zrýchlenom konaní, keby predchádzajúce vlády, osobne teda vlády Roberta Fica, za tých štrnásť rokov pri moci riešili odpadové hospodárstvo načas, úprimne a keby nežmúrili očami nad všetkými grázlami, ktorí išli okolo a ktorí zneužívali systém. Ale cez to všetko rozhodne, naozaj rozhodne nepovažujem za najlepší nápad prehnať expresne cez tento parlament takto dôležitú legislatívu, najmä ak na jej konci, ak tou koncovkou sú milióny a milióny eur, ktoré budú investované do sanácií. Pri tejto situácii, opravte ma, ak sa mýlim, ale som o tom presvedčený, potrebujeme naozaj serióznu, serióznu diskusiu, riadny a poctivý legislatívny proces. Ešte raz. O skládkovacom infringemente vieme od roku 2017. Systémovú reakciou na túto situáciu mohla predchádzajúca vláda riešiť, rovnako to mohol riešiť aj aktuálny manažment na ministerstve životného prostredia, keď nastupoval, pretože rozsudok Súdneho dvora v tejto veci poznáme od 12. septembra 2024. Opäť raz opakujem, nie je to situácia, o ktorej sme sa dozvedeli minulý týždeň. Čiže robiť teraz nátlak, že šup, šup, šup, potrebujeme to prehnať cez SLK, nie je poctivá legislatívna robota. Ale budiž, keď už sme v tejto situácii, keď dáme bokom, že nám začína práve teraz, že sme v druhom dni septembrovej schôdze, kedy sme to mohli teda prejsť prvým čítaním, keď dáme bokom, že po tejto schôdzi veľmi rýchlo pôjde druhé čítanie, teda mohlo ísť druhé čítanie na októbrovej schôdzi a tam sa to mohlo schváliť, keď toto celé dáme bokom, tak mne príde ako jediný dôvod, prečo by mohla byť motivácia to tak rýchlo hnať, je, že by mohlo niekomu skrsnúť v hlave v druhom čítaní tam šupnúť nejaký prílepok alebo nejaký pozmeňovák, aby sa to akože zašumelo, aby si to nikto nevšimol. Čiže moja otázka znie, keďže pán minister nebol na tom výbore, ja som sa tam pýtal pána štátneho tajomníka, nebol schopný mi podľa mňa hodnoverne alebo vôbec, on bol prekvapený tou otázkou, lebo veď idem na výbor obhajovať zákon, tak som prekvapený potom, že sa niečo pýta niekto, nie? Moja otázka znie, a ja by som naozaj rád, keby pán minister odpovedal, pretože predpokladám, že ak teda sa pripravuje nejaký pozmeňujúci návrh, ktorý by mohol prísť teoreticky v druhom čítaní, musí o ňom pán minister vedieť. Čiže sa pýtam a bol by som rád, keby pán minister ako predkladateľ odpovedal, či máme v druhom čítaní očakávať nejaký pozmeňujúci návrh od niektorého z koaličných poslancov alebo poslankýň. Ešte raz, môžeme alebo máme v druhom čítaní v tomto skrátenom legislatívnom konaní očakávať nejaký pozmeňujúci návrh? Tak znie moja otázka. Ďakujem za odpoveď vopred.